钦定古今图书集成/方舆汇编/职方典/第1440卷 > 《南山诗草》陈谠
## 钦定古今图书集成/方舆汇编/职方典/第1440卷 > 《南山诗草》陈谠

天造其山，在贵之阳。二十四峰，拔地峭冈。其山维何，
如彼玉苍。宅位于离，火德之祥。南山何有？有牙其岩。
若堂甚夷，若门者三。穹者盖圜，植者羽参。石像天成，
匪凿匪铲。陟彼山巅，有洞益奇。南北户通，千里𫖯窥。
伊晋之洪，采荣于斯。丹飞井留，水润草滋。昔我太宗，
云章下贲。于皇仁庙，奎文狎至。岩处有辉。神护孔閟，
丕昭圣朝，声化远暨。《南山》不骞，天子万年，南山不朽，
天子万寿无量，惟寿与天齐久。小臣作诗，永飏于后。